# Меклин Наталья Фёдоровна

Меклин Наталья Федоровна (ире буйынса — Кравцова; 8 сентябрь 1922 йыл, Лубны, Полтава губернаһы, УССР, — 5 июнь 2005 йыл, Мәскәү, Рәсәй) — гвардия майоры, яҙыусы, Советтар Союзы Геройы (1945).
Наталья Фёдоровна Меклин 1922 йылдың 8 сентябрендә Украина ССР-ының Полтава губернаһы Лубны ҡалаһында тыуған. Урыҫ. 1943 йылдан ВКП(б)/КПСС ағзаһы.
Наталья Фёдоровна мәктәп йылдарын Харьков һәм Киевта үткәрә, унда 1940 йылда 79-сы мәктәпте яҡшы билдәләренә генә тамамлай. Өлкән синыфтарҙа планеризм менән шөғөлләнә. Киев Пионерҙар һарайы янындағы планер мәктәбенә яҙыла. 1941 йылда Мәскәү авиация институтының 1-се курсын тамамлай.
1941 йылдың октябрь башында шәхси ғаризаһы буйынса Советтар Союзы Геройы осоусы М.М. Раскова ойошторған 588-се төнгө бомбардировка авиация полкына теркәлә. 1942 йылда Энгельс хәрби авиация пилоттар мәктәбен тамамлай.
Бөйөк Ватан һуғышы фронттарында 1942 йылдың майынан алып. Эскадрилья элемтәһе начальнигы, осоусы, өлкән осоусы һәм авиация полкының звено командиры була. Көньяҡ, Төньяҡ-Кавказ, 4-се Украина һәм 2-се Белорус фронттарында һуғыша. Дөйөм алғанда, звено командиры Наталья Меклин иҫәбендә — 980 хәрби осош, улар ваҡытында дошман өҫтөнә 147 тонна бомба ташлана.
1945 йылдың 23 февралендәге указ менән гвардия лейтенанты Наталия Фёдоровна Меклин Советтар Союзы Геройы («Алтын йондоҙ» миҙалы № 4855) исеме бирелә.
1945 йылдың октябренән Н. Меклин запаста. 1947 йылда Мәскәү дәүләт университетының филология факультетының 2-се курсын тамамлай.
1947 йылдың октябренән ҡабаттан армияла. 1953 йылда Сит телдәр хәрби институтын тамамлай (1948—1953). СССР Оборона министрлығының 6-сы идаралығында өлкән референт-тәржемәсе булып эшләй. 1956 йылда ғинуар айында Ю.Ф.Кравцовҡа кейәүгә сыға һәм уның фамилияһын ала.
1957 йылдың сентябренән майор Н. Кравцова отставкала. Совет армияһы Генштабы Идаралығының мәғлүмәт бүлегендә тәржемәсе-референт булып эшләй; һуңынан сит телдәрҙәге хәрби-техник әҙәбиәте нәшриәтендә тәржемәсе, мөхәррир була. Әҙәби эшмәкәрлек менән шөғөлләнә. Мәскәүҙә йәшәй.
1972 йылдан — СССР Яҙыусылар союзы ағзаһы. «Ҡыҙыл Армияның Сит телдәр хәрби институты» Дуҫтары Клубы ағзаһы (ВИИЯ КА).
Классик әҙәбиәтте ярата (Л.Н.Толстойҙың «Война и мир» ромианын, Голсуорсиҙың «Сага о Форсайтах», музыкуүаны (Бетховен, Шостакович), балетты («Жизель») ярата. Яратҡан кинофильмдары — «Белое солнце пустыни», «Служили два товарища», «Тихий Дон». Актёрҙарҙан Жан Габен, Софи Лорен, Галина Уланованы ярата. Яратҡан спорт төрө — спорт гимнастикаһы.
2005 йылдың 5 июнендә вафат була. Мәскәүҙә Троекуров зыяратында ерләнә.

# Меклин Наталья Фёдоровна
## Маҡтаулы исемдәре һәм башҡа бүләктәре

* Советтар Союзы Геройы (1945 йылдың 23 феврале)
* «Алтын йондоҙ» миҙалы № 4855
* Ленин ордены (1945 йылдың 23 феврале).
* Өс Ҡыҙыл Байраҡ Ордены.
* 1-се дәрәжә Ватан һуғышы ордены.
* 2-се дәрәжә Ватан һуғышы ордены
* Ҡыҙыл Йондоҙ ордены.
* «Почет Билдәһе» ордены
* 15 миҙал.

# Меклин Наталья Фёдоровна
## Әҫәрҙәре

Наталья Фёдоровна — күп һанлы хикәйә һәм очерктар авторы. «Вернись из полёта!» повестары йыйынтығы Фадеев исемендәге миҙалға лайыҡ була.
Повестары:
* В ночном небе. М., 1972;
* От заката до рассвета. М., 1967;
* Из-за парты — на войну. М., 1976;
* Вернись из полёта! М., 1979;
* За облаками — солнце;
* Госпитальная палата;
* На горящем самолёте.

# Меклин Наталья Фёдоровна
## Хәтер

* Гданьск (Польша) ҡалаһының почётлы гражданы
* Северодвинск, Смоленск, Полтава, Ставрополь ҡалаларында Наталья Фёдоровна Меклин исеме менән мәктәптәр аталған.
* Волгоград өлкәһе Волжский ҡалаһындағы СССР-ҙың 60-йыллығы исемендәге «Оргсинтез» производство берекмәһенең 5-се хеҙмәт цехы коллективы ағзаһы итеп теркәлә